**Tomi Mäki** (s. 19. elokuuta 1983 Helsinki) on suomalainen entinen jääkiekkoilija. Hän oli pelipaikaltaan oikea laitahyökkääjä, mutta Mäki osasi pelata myös keskushyökkääjänä. Hän pelasi uransa aikana myös puolustajana. Mäki pelasi KHL:ää ja SM-liigaa Jokereissa pääasiassa nelosketjussa, mutta yleisesti hän profiloitui pelaajaksi, joka pystyi pelaamaan tasaisen varmasti roolissa kuin roolissa. Mäki toimii nykyään Jokereiden nuorten pelaajien kehitysvalmentajana.

Suomessa Mäki edusti juniorivuosistaan lähtien vain Jokereita. Hän pelasi seuran edustusjoukkueessa vuosien 2001–2019 aikana yhteensä 628 runkosarjaottelua, ja hän on seurassa eniten otteluita pelannut pelaaja. Jokereissa Mäki teki yhteensä 122 tehopistettä ja hän saavutti SM-liigan hopeaa vuonna 2005 ja pronssia vuonna 2012. Suomen juniorimaajoukkueissa hän saavutti kahdesti alle 20-vuotiaiden MM-pronssia ja kerran alle 18-vuotiaiden MM-pronssia. Kaudet 2005–2008 hän pelasi NHL-seura Calgary Flamesin organisaatiossa. Mäki sai siellä tililleen myös yhden NHL-ottelun 12. joulukuuta 2006 Minnesota Wildia vastaan.

Ura
---

### Seuraura

#### Ammattilaisuran alku Jokereissa

Mäki aloitti jääkiekkoilun 7-vuotiaana Jokereissa. Hän voitti seurassa C-nuorten SM-hopeaa vuonna 1998 ja B-nuorten SM-hopeaa vuonna 2001. Calgary Flames varasi Mäen Jokereiden A-nuorista neljännellä kierroksella 108. pelaajana NHL:n varaustilaisuudessa 2001. Ennen tätä, huhtikuussa 2001 hän teki seuran kanssa kaksivuotisen SM-liigasopimuksen. Mäki teki liigadebyyttinsä kauden 2001–2002 avauskierroksella 13. syyskuuta 2001 Tampereen Ilvestä vastaan. Hän aloitti Jokereiden 13. hyökkääjänä, mutta Mäki nousi kuitenkin pelaavaan kokoonpanoon ja sai myös syöttöpisteen Tuomo Ruudun tekemään maaliin. Hän pelasi SM-liigassa kauden aikana kahdeksan runkosarjaottelua. Mäki pelasi kauden aikana miesten pelejä myös viiden ottelun verran lainalla Mestis-joukkue Kiekko-Vantaassa. Suurin osa hänen kaudestaan eteni kuitenkin vielä Jokereiden A-nuorissa.

Kaudella 2002–2003 Mäki pelasi SM-liigassa 18 runkosarja- ja yhden playoff-ottelun tehopistein 2+2=4. Hänen liigauransa avausmaali syntyi 17. marraskuuta 2002 Tapparaa vastaan. Mäki palkittiin ottelun *Ilta-Sanomien* kahden tähden tähtipelaajana. Hänen kauteensa mahtuu myös neljän ottelun pelikielto, jonka Mäki sai taklattuuaan 15. tammikuuta 2003 pelatussa paikallisottelussa Helsingin IFK:ta vastaan kovalla vauhdilla Roman Vopatin laitaa vasten. Vopat joutui tämän jälkeen kuukaudeksi sivuun aivotärähdyksen vuoksi. Mäki pelasi kauden aikana myös kolme ottelua lainalla Kiekko-Vantaassa ja hän edusti ison osan kaudestaan myös Jokereiden A-nuoria, jossa Mäki voitti kauden päätteeksi SM-hopeaa.

Kausi 2003–2004 oli Mäelle ensimmäinen kokonainen SM-liigassa ja se toi hänelle 50 runkosarja- ja kahdeksassa playoff-ottelussa tehot 5+5=10. Mäki edusti Jokereita kauden aikana myös Spengler Cupissa. Kauden 2004–2005 päätteeksi hän voitti SM-hopeaa, mutta varsinainen läpimurto SM-liigassa Mäeltä jäi vielä tekemättä.

#### Vuodet Pohjois-Amerikassa

Elokuussa 2005 Mäki teki kaksivuotisen NHL-tulokassopimuksen Calgary Flamesin kanssa. Hän pelasi kauden 2005–2006 kokonaan farmijoukkue Omaha Ak-Sar-Ben Knightsissa, AHL:ssä, jossa Mäen tulokaskausi toi 80 runkosarjaottelussa tehot 12+17=29. Kaudella 2006–2007 hän pelasi Flamesissa uransa ainoan NHL-ottelun 12. joulukuuta 2006 Minnesota Wildia vastaan. Mäki sai ottelussa jääaikaa 10.56 minuuttia. Hän oli tekemässä Flamesissa myös seurahistoriaa, kun joukkue otti kymmennen peräkkäisen kotivoittonsa.

Heinäkuussa 2007 Mäki teki vuoden mittaisen ja kaksisuuntaisen jatkosopimuksen Flamesin kanssa. Kaudelle 2006–2007 seuran farmijoukkueeksi vaihtui Quad City Flames, jossa hän pelasi koko kauden.

#### Paluu Jokereihin

Mäki kaudella 2011–2012.
Mäki palasi kaudeksi 2008–2009 kaksivuotisella sopimuksella kasvattajaseuraansa Jokereihin. Hän pelasi kaksi ensimmäistä sopimuskauttaan pääsääntöisesti keskushyökkääjänä. Toukokuussa 2010 Mäki teki kaksivuotisen jatkosopimuksen Jokereiden kanssa ja hän palasi kaudella 2010–2011 laitahyökkääjän tontille. Mäki teki 12 osumallaan SM-liigan yhden kauden maaliennätyksensä, mutta hänen kautensa päättyi leukamurtumaan neljännessä puolivälieräottelussa Helsingin IFK:ta vastaan.

Kaudella 2011–2012 Mäki teki SM-liigan yhden kauden piste-ennätyksensä tehoilla 8+13=21. Hän voitti kauden päätteeksi SM-pronssia. Joulukuussa 2011 Mäki teki kolmivuotisen jatkosopimuksen Jokereiden kanssa. Alkukaudella 2012–2013 hän kärsi loukkaantumisista ja toimi joukkueen valmennuksen apuna Hannu Virralle, kun sekä päävalmentaja Tomi Lämsä että toinen apuvalmentaja Tomek Valtonen olivat toimitsijakielloissa.

Kaudeksi 2014–2015 Jokerit siirtyi pelaamaan KHL:ään. Mäki edusti joukkuetta kauden aikana myös Spengler Cupissa. Kaudella 2015–2016 hän kärsi loukkaantumisista ja pelasi runkosarjassa vain 29 ottelua. Mäki oli pahimmillaan sivussa syyskuusta 2015 marraskuuhun. Hän pelasi kauden aikana edellisen kauden tapaan myös Spengler Cupissa. Kevällä 2016 Mäki solmi kaksivuotisen jatkosopimuksen Jokerien kanssa. Keväällä 2018 Mäki solmi Jokerien kanssa vuoden mittaisen jatkosopimuksen.

Mäki jäi kaudella 2018–2019 Jokereissa melko vähälle vastuulle ja hän pelasi vain 24 runkosarjaottelua. 2. joulukuuta 2018 hänestä tuli joukkueen seurahistorian kaikkien aikojen eniten runkosarjaotteluita pelannut pelaaja, kun hän pelasi 618. runkosarjaottelunsa seurassa. Hän ohitti tilastossa Jani Ridan.

#### Pelaajauran loppuminen

Heinäkuussa 2019 Mäki ilmoitti lopettaneensa pelaajauransa. Samalla Jokerit tiedotti hänen siirtyvän seuraan nuorten pelaajien kehitysvalmentajaksi.

### Maajoukkueura

Mäki pelasi alle 20-vuotiaiden MM-kilpailuissa vuosina 2002 ja 2003 voittaen molemmista turnauksista pronssia. Hän pelasi myös alle 18-vuotiaiden MM-kilpailuissa vuonna 2001, jolloin Mäki toimi pronssia voittaneen Suomen joukkueen varakapteenina.

Mäki pelasi myös Suomen A-maajoukkueessa kaksi ottelua vuoden 2009 Česká Pojišťovna Cupissa. Hän teki A-maajoukkuedebyyttinsä turnauksen avausottelussa 3. syyskuuta 2009 Karlovy Varyssä isäntäjoukkue Tšekkiä vastaan. Mäki merkittiin Suomen nelosketjun vasempaan laitaan Henri Heinon ja Jari Jääskeläisen viereen.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2000–2001 | Jokerit | A-SM | 39 | 7 | 8 | 15 | 10 | 2 | 0 | 0 | 0 | 2 | U18 | 6 | 1 | 0 | 1 | 8 |
| 2001–2002 | Kiekko-Vantaa | Mestis | 5 | 0 | 0 | 0 | 0 | – | – | – | – | – | JMM | 7 | 1 | 0 | 1 | 2 |
|  | Jokerit | A-SM | 29 | 12 | 13 | 25 | 12 | – | – | – | – | – |
|  | Jokerit | SM-liiga | 8 | 0 | 1 | 1 | 2 | – | – | – | – | – |
| 2002–2003 | Kiekko-Vantaa | Mestis | 3 | 1 | 0 | 1 | 4 | – | – | – | – | – | JMM | 7 | 2 | 2 | 4 | 27 |
|  | Jokerit | A-SM | 14 | 4 | 4 | 8 | 12 | 11 | 3 | 3 | 6 | 4 |
|  | Jokerit | SM-liiga | 18 | 2 | 2 | 4 | 4 | 1 | 0 | 0 | 0 | 0 |
| 2003–2004 | Jokerit | SM-liiga | 50 | 5 | 5 | 10 | 14 | 8 | 0 | 0 | 0 | 0 |
| 2004–2005 | Jokerit | SM-liiga | 51 | 1 | 4 | 5 | 14 | 12 | 1 | 1 | 2 | 2 |
| 2005–2006 | Omaha Ak-Sar-Ben Knights | AHL | 80 | 12 | 17 | 29 | 33 | – | – | – | – | – |
| 2006–2007 | Calgary Flames | NHL | 1 | 0 | 0 | 0 | 0 | – | – | – | – | – |
|  | Omaha Ak-Sar-Ben Knights | AHL | 67 | 4 | 11 | 15 | 20 | 6 | 1 | 1 | 2 | 2 |
| 2007–2008 | Quad City Flames | AHL | 78 | 8 | 5 | 13 | 38 | – | – | – | – | – |
| 2008–2009 | Jokerit | SM-liiga | 57 | 7 | 9 | 16 | 49 | 5 | 0 | 0 | 0 | 6 |
| 2009–2010 | Jokerit | SM-liiga | 52 | 4 | 6 | 10 | 51 | 3 | 0 | 0 | 0 | 4 |
| 2010–2011 | Jokerit | SM-liiga | 60 | 12 | 5 | 17 | 42 | 5 | 1 | 1 | 2 | 4 |
| 2011–2012 | Jokerit | SM-liiga | 60 | 8 | 13 | 21 | 32 | 10 | 1 | 2 | 3 | 0 |
| 2012–2013 | Jokerit | SM-liiga | 46 | 2 | 5 | 7 | 39 | 6 | 1 | 2 | 3 | 0 |
| 2013–2014 | Jokerit | SM-liiga | 57 | 4 | 2 | 6 | 38 | 2 | 0 | 1 | 1 | 0 |
| 2014–2015 | Jokerit | KHL | 52 | 4 | 3 | 7 | 16 | 10 | 2 | 0 | 2 | 2 |
| 2015–2016 | Jokerit | KHL | 29 | 2 | 1 | 3 | 12 | 6 | 0 | 0 | 0 | 0 |
| 2016–2017 | Jokerit | KHL | 41 | 2 | 4 | 6 | 10 | – | – | – | – | – |
| 2017–2018 | Jokerit | KHL | 23 | 0 | 3 | 3 | 8 | 1 | 0 | 0 | 0 | 0 |
| 2018–2019 | Jokerit | KHL | 24 | 2 | 4 | 6 | 4 | – | – | – | – | – |
| 1 kausi | yhteensä | NHL | 1 | 0 | 0 | 0 | 0 | – | – | – | – | – |
| 5 kautta | yhteensä | KHL | 169 | 10 | 15 | 25 | 42 | 17 | 2 | 0 | 2 | 2 |
| 10 kautta | yhteensä | SM-liiga | 459 | 45 | 52 | 97 | 285 | 52 | 4 | 7 | 11 | 16 |
| 3 kautta | yhteensä | AHL | 225 | 24 | 33 | 57 | 91 | 6 | 1 | 1 | 2 | 2 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Tomi Mäki**.
* Tomi Mäki The Internet Hockey Databasessa (englanniksi)
* Tomi Mäki Eurohockey-sivustolla (englanniksi)
* Tomi Mäki Legends of Hockey -sivustolla (englanniksi)
* Tomi Mäki *Elite Prospects*. Everysport Media Group AB.  (englanniksi)

### Viitteet

1. ↑  Pelikaverit ylistävät: "Mäksä sitoi meidät kaikki yhteen" *Jokerit.com*.  25.7.2019. Jokerit Hockey Club Oy.  Arkistoitu 26.7.2019. Viitattu 11.6.2020.
2. ↑  Palojärvi, Otto: Mestareiden liigan välierä Puljujärven ja Ahon kanssa, yleisöä ei kiinnostanut *uusisuomi.fi*.  12.1.2016. Alma Media Suomi Oy. Viitattu 11.6.2020.
3. ↑  Tomi Mäki The Internet Hockey Databasessa (englanniksi)
4. 1 2 3 4 5 6 7 8 9  Tomi Mäki *Elite Prospects*. Everysport Media Group AB.  (englanniksi)
5. 1 2 3 4  Saarinen, Joska: NHL:ään "vaihto-oppilaaksi" lähtenyt Tomi Mäki on todellinen poikkeustapaus nykyjääkiekossa – yli kymmenen vuotta nelosketjussa puurtanut seuraikoni liittyi jopa Jokerien faniryhmän jäseneksi *yle.fi*.  2.12.2018. Yleisradio Oy. Viitattu 11.6.2020.
6. 1 2 3  Tomi Mäen upea pelaajaura päätökseen – työt Jokereissa jatkuvat *Jokerit.com*.  25.7.2019. Jokerit Hockey Club Oy.  Arkistoitu 26.7.2019. Viitattu 26.7.2019.
7. ↑  Elite Prospects - All Time Regular Season Player Stats for Jokerit *eliteprospects.com*. Everysport Media Group. Viitattu 11.6.2020. (englanniksi)
8. ↑  Jokerit julkaisi huippusopimuksia *Jatkoaika.com*.  26.4.2001. Jatkoaika r.y. Viitattu 27.12.2011.
9. ↑  Terho, Tomi: Jokerit työvoittoon Tapparasta *Jatkoaika.com*.  17.11.2002. Jatkoaika r.y. Viitattu 11.6.2020.
10. ↑  Tilastot - Liiga *liiga.fi*.  17.11.2002. Jääkiekon SM-liiga Oy. Viitattu 27.12.2012. [vanhentunut linkki]
11. ↑  Jokereille pitkiä pelikieltoja *Jatkoaika.com*.  15.1.2003. Jatkoaika r.y. Viitattu 27.12.2011.
12. ↑  Huisman, Eetu: Jokeripelaajien kevättodistukset *Jatkoaika.com*.  9.5.2005. Jatkoaika r.y. Viitattu 27.12.2011.
13. ↑  Filppulan lähtö varmistui, Mäki myös Pohjois-Amerikkaan *Jatkoaika.com*.  16.8.2005. Jatkoaika r.y. Viitattu 27.12.2011.
14. ↑  Tomi Maki 2006-07 Game Log *Hockey-Reference.com*. Sports Reference LLC. Viitattu 27.12.2011. (englanniksi)
15. ↑  NHL: Helpotuksen huokauksia Kanadassa *Jatkoaika.com*.  13.12.2006. Jatkoaika r.y. Viitattu 27.12.2011.
16. ↑  Godard, Nystrom, Maki, McElhinney sign deals *nhl.com/flames*.  20.7.2007. Calgary, AB:  Calgary Flames. Viitattu 11.6.2020. (englanniksi)
17. ↑  Jokereihin runsaasti paluumuuttajia *Jatkoaika.com*.  21.4.2008. Jatkoaika r.y. Viitattu 27.12.2011.
18. ↑  Jokerit julkaisi ensi kauden joukkueensa *Jatkoaika.com*.  4.5.2010. Jatkoaika r.y. Viitattu 27.12.2011.
19. ↑  Hietala, Janne: Jokerijoukkue pelaaja pelaajalta *Jatkoaika.com*.  17.5.2010. Jatkoaika r.y. Viitattu 27.12.2011.
20. ↑  Jokerihyökkääjä Mäen kausi ohi *Jatkoaika.com*.  24.3.2011. Jatkoaika r.y. Viitattu 27.12.2011.
21. ↑  Jokerit jatkoi Mäen ja Erosen sopimuksia *Jatkoaika.com*.  14.12.2011. Jatkoaika r.y. Viitattu 27.12.2011.
22. ↑  Väänäsen kausi ohi - sairastuvalla liikennettä myös toiseen suuntaan *Jatkoaika.com*.  4.11.2015. Jatkoaika r.y. Viitattu 3.3.2016.
23. ↑  Jokereiden ensi kauden runko koossa - jatkuvuus taattu *Jatkoaika.com*.  12.4.2016. Jatkoaika r.y. Viitattu 5.11.2016.
24. ↑  Niemen ja Mäen sopimuksia jatkettu *Jokerit.com*.  9.4.2018. Jokerit Hockey Club Oy.  Arkistoitu 9.4.2018. Viitattu 9.4.2018.
25. ↑  Aalto, Jesse; Oksanen, Nico: Jokerien pelaaja-arviot 2018–2019: Kristian Vesalainen floppasi, kapteeni-Regin samoin – ylipäätään keskinkertaista *Jatkoaika.com*.  2.4.2019. Jatkoaika r.y. Viitattu 11.6.2020.
26. ↑  Tomi Mäki teki Jokerien seurahistoriaa – jäähallin portailla istunut pikkupoika ylitti unelmansa *is.fi*.  2.12.2018. Sanoma Media Finland Oy. Viitattu 18.1.2019.
27. ↑  Aalto, Jesse: Tomi Mäki lopettaa pelaajauransa - uusi rooli löytyi välittömästi *Jatkoaika.com*.  25.7.2019. Jatkoaika r.y. Viitattu 11.6.2020.
28. ↑  Kubát, Ondřej: Čeští hokejisté si na úvod tour poradili s Finy *eht.cz*.  3.9.2009. PRO-HOCKEY CZ, s.r.o. Viitattu 11.6.2020. (tšekiksi)

Jokerit – Mestis
3 Kangas |
6 Enckell |
7 Häkkilä |
9 Hänninen |
11 Jeskanen |
13 Tenhovuori |
14 Liuksiala |
16 Henritius |
19 Kalajanniska |
21 Karvinen (**A**) |
22 Forslund |
25 Kuusla |
27 Lind (**A**) |
30 Kolppanen |
35 Risikko |
37 Toikka |
42 Saastamoinen |
42 Vauhkonen |
43 Virtala |
47 Forsblom (**C**) |
50 Lehtinen |
51 Lemberg |
56 Nissinen |
62 Vertanen |
67 Korhonen |
77 Haakana |
81 Seppälä (**A**) |
94 Sirkiä  

Valmentajat: Määttä – Niskanen – Hellgren